|  |  |
| --- | --- |
|  | 1. april 2015Pressemeddelelse |
|   | Forskning og FormidlingFormidling41 20 60 16Henrik.Schilling@natmus.dk |

**Nationalmuseet kæmper mod afskaffelse af vikingetiden**

Nationalmuseet deltager i et EU-udvalg, som skal harmonisere de historiske tidsperioder i EU. Vikingetiden er i fare for at blive afskaffet.

Når vi kalder det vikingetid i Danmark, kalder de det middelalder i Tyskland. Når de i Italien kalder det for jernalder, er det bronzealder i Skandinavien og stenalder i det nordlige Finland. Den slags er noget rod, og derfor har EU bedt Nationalmuseet deltage i et udvalg, der skal harmonisere de historiske tidsperioder i Den Europæiske Union.

- Det er for uoverskueligt at være skoleelev og gymnasieelev i dagens Europa, hvor alt for mange tidsperioder forvirrer i historieundervisningen. Det medfører et lavere karaktergennemsnit for europæiske skoleelver sammenlignet med elever i Kina, hvor tidsperioderne er bedre harmoniseret, siger den franske formand for udvalget og medlem af EU-Kommissionen, Jaqueline Poisson d’Avril.

Harmoniseringen skal begrænse antallet af historiske tidsperioder, og derfor står vikingetiden til at blive afskaffet. Dét forudser det danske medlem af udvalget, Nationalmuseets direktør, Per Kristian Madsen, som vil gøre alt for at redde vikingetiden.

- Det er kun i Skandinavien og til dels i England og Irland, at vi betegner tidsrummet fra år 800-1050 som vikingetid. I resten af Europa syd for Østersøen kalder de perioden for middelalder, og derfor bliver det svært for os at fastholde et særstandpunkt på det område, siger Per Kristian Madsen, som erkender, at vikingetiden reelt er en integreret del af europæisk middelalder.

Hvad vikingetiden i så fald kommer til at hedde, kan Per Kristan Madsen ikke svare på endnu.

Han fortæller, at det er for simpelt blot at kalde det for middelalder, og derfor arbejder udvalget med flere muligheder, herunder betegnelsen: ”Præ-bureaukratisk og præ-eklesiastisk middelalder” for den tidlige vikingetids vedkommende samt: ”Bureaukratisk og eklesiastisk middelalder” for den sene vikingetids vedkommende, hvor Harald Blåtand havde samlet Danmark til en stat og gjort danerne kristne.

**Erhvervslivet raser**

Foreningen af Danske Skoleelever er begejstrede for udsigten til mere overkommelige historietimer.

- Det er megagodt, siger skoleelevernes formand Noa-Balder Albrechtsen.

Til gengæld er danske turisme- og erhvervsorganisationer stærkt imod, at vikingetiden afskaffes. Man frygter at miste sin andel af vikinge-turismen til nordmændene. I Norge, som ikke er medlem af EU, har de nemlig ingen planer om at afskaffe betegnelsen vikingetid.

Derfor har organisationerne gjort kraftige indsigelser. Man understreger, at det forvrider konkurrencen, det får store konsekvenser for turismen, koster arbejdspladser og resulterer i et flercifret milliardbeløb i tabte indtægter.

Nationalmuseets direktør er da heller ikke begejstret for udsigten til en fremtid uden vikingetiden, og han erkender, at det ikke er let at sælge historien om de blodtørstige præbureaukratiske og præ-eklesiastiske sørøvere, som sejlede rundt for at hærge og plyndre, og hvis ry i disse dage er nået helt til Kina.

**Kan blive reddet af oste**

Men der eksisterer en lille chance for, at vikingetiden måske kan bevares. Det skyldes en særregel i EU om beskyttelse af produkter med regionale navne. Per Kristian Madsen vil derfor forsøge at få vikingetiden optaget på EU’s liste over produkter med regionale navne.

- Det er en liste, som beskytter regionale landbrugsprodukter, og hvis grækerne kan få deres fetaost og italienerne deres gorgonzola på listen, så kan vi vel også få vikingetiden optaget, siger en fortrøstningsfuld Per Kristian Madsen og fortsætter:

- Britiske og irske kollegaer ser også gerne vikingetiden bevaret, og hvis vi understreger, at franskmændene dengang også var store krigere, tør jeg tro på, at vi når i mål med denne regionale ordning og fortsat kan bruge betegnelsen vikingetid.

EU’s Udvalg til Harmonisering af Historiske Tidsperioder forventer at have sin redegørelse klar ved udgangen af i år. De harmoniserede tidsperioder forventes at gælde fra den 1. april 2017.

**Billedtekst:** Nationalmuseet risikerer at skulle omdøbe deres årlige Vikingefestival på Trelleborg til: ”Præ-bureaukratisk og præ-eklesiastisk middelalder-festival,” hvis EU’s forslag om harmonisering af historiske tidsperioder indføres fra 1. april 2017.

**For yderligere oplysninger eller interview, kontakt:**

Henrik Schilling, presseansvarlig, Nationalmuseet

Tlf.: 41 20 60 16. E-mail: henrik.schilling@natmus.dk